Museo do Mar de Galicia

O **Museo do Mar de Galicia** é un centro cultural e científico dedicado ao mar, inaugurado en xuño do 2002 situado na Punta do Muíño, na parroquia viguesa de Alcabre.  O padroado do museo está composto pola Consellería de Cultura da Xunta de Galicia, o Consorcio da Zona Franca de Vigo e o Concello de Vigo.

## Arquitectura 
Foi proxectado polo arquitecto galego César Portela e o italiano Aldo Rossi e levado a cabo por Portela á morte do último. A construción toma como base a estrutura da antiga fábrica de conservas de Alcabre, sendo ampliada a maiores no deseño.

Consta de tres edificios: Un edificio principal, outro secundario ao que se accede a través dunha pasarela, o acuario e un pequeno restaurante. Na contorna hai tamén un faro de estrutura metálica e unha rompente.

Na entrada, hai unha pequena baixada empedrada, franqueada por dúas fileiras de árbores e nun lateral desta hai un mural policromado feito con gres de Burela, concibido por Francisco de Sales Covelo e interpretado por Isaac Díaz Pardo na factoría do Grupo Sargadelos en Sargadelos en 2003.

O edificio consta de recoñecemento mundial, como unha grande obra arquitectónica, recibindo visitas de estudantes de arquitectura de diversos países.

## O Museo 
Os edificios conteñen a exposición permanente do museo, e ademais aloxan diversas exposicións temporais de temáticas moi variadas, na medida do posible relacionadas co mar.

O primeiro edificio, contén a recepción, onde se tramitan as entradas, e un pequeno espazo de tenda para a venda de produtos relacionados co mar e recordos, as salas de exposicións temporais, e as primeiras salas da exposición permanente, que serían O Gabinete do naturalista, a Homenaxe o desastre do *Prestige* e Exploración do mundo submarino, xunto con algunhas pezas illadas, principalmente fotografías da zona mariñeira de Vigo e maquetas de diferentes embarcacións.

A través dunha pasarela acristalada que permite ver o castro de Alcabre e a Ría de Vigo, accédese ao segundo edificio. Nel hai unha gran sala con diversos bloques temáticos, incluíndo embarcacións tradicionais, industria conserveira e industria baleeira.

No edificio do Acuario hai unha pequena mostra da fauna que habita a Ría de Vigo, dende a costa ata as Illas Cíes, entre outras especies, varias pintarroxas, douradas, rubios, linguados...

## Oferta cultural 
O Museo, conta cunha extensa oferta cultural, que se basea principalmente en actividades ofertadas a colexios e familias.

Os visitantes poden participar nunha serie de talleres didácticos orientados cara a nenos e pais, así como visitas escolares e asociacións. Estes, poden comprender diferentes temáticas, que abarcan dende "O naturalista do s. XIX" ata a "Cultura Mariñeira de Galicia".

Á parte destes talleres, os visitantes poden asistir en datas sinaladas a eventos como a alimentación dos peixes do Acuario, ou a actividades realizadas exclusivamente para exposicións temporais, como pases guiados ou talleres especiais.

Á parte, o propio Museo participa nunha serie de actividades de investigación como A memoria do mar, o proxecto Neuston ou o Encontro de embarcacións tradicionais de Galicia.

Estas actividades poden solicitarse chamando o Museo de Martes a Venres. Tamén existe a opción de que os visitantes deixen o seu correo electrónico enchendo unha ficha en recepción, e todas estas ofertas e actividades  seranlles remitidas.

## Centros relacionados 
O museo ademais coordina o Centro Arqueolóxico de Salinae, que alberga os restos dunha salina romana, xunto cun centro de interpretación de reducido tamaño, que relata brevemente o papel do sal en Roma e as características do xacemento.

## Galería de imaxes 

Ficheiro:2018 Vigo Galiza Galicia-9.jpg
Ficheiro:Museo do Mar de Galicia.jpg
Ficheiro:Mural Museo do Mar.jpg
Ficheiro:2018. Acuario do Museo do Mar de Galicia.jpg
Ficheiro:Guindastres.jpg
Ficheiro:Museo do mar de Galicia - faro.jpg
Ficheiro:2018. Foco fareiro no exterior do Museo do Mar de Galicia. Alcabre. Vigo. Galiza.jpg
Ficheiro:Museo do mar de Galicia - escafandro.jpg
Ficheiro:Museo do mar de Galicia - recreación de escafandro antigo.jpg
Ficheiro:Museo do mar de Galicia - lanzatorpedos de Sanjurjo Badía.jpg
Ficheiro:Museo do mar de Galicia - sala.jpg
Ficheiro:Museo do mar de Galicia - sala da relación económica co mar.jpg
Ficheiro:Museo do mar de Galicia - conservas antigas.jpg
Ficheiro:Museo do mar de Galicia - sala de frascos con especies mariñas.jpg
Ficheiro:2018. Myoxocephalus octodecemspinosus (Mitchil 1814). Museo do Mar de Galicia.jpg
Ficheiro:2018. Áncora oxidada. Exterior do Museo do Mar de Galicia. Vigo.jpg

## Véxase tamén 
### Outros artigos 
* Museo da Batalla de Rande
* Museo do Mar de Marín

### Ligazóns externas 
* Museodomar.xunta.gal